《厓门奇石》
明代·容朝望

壮哉波心之石生绝奇，凌空屹立势如飞。鸾翔凤翥不足数，白龙跃出昆明池。

溟濛烟雾惊波里，巨鳌鼓鬣参差起。中流隐隐障狂澜，冯夷却扫三千里。

银车驾马呼天来，坐令屏息如衔枚。长鲸俯首不敢动，空馀蜃气成楼台。

飘风暴雨何迅速，深谷为陵陵为谷。惟有厓门两岸边，鹭渚鸥沙接平陆。

朝朝暮暮变桑田，青山绿水自年年。渔舟贾舶閒来往，帆樯不断行人烟。

洪涛巨浸今千载，潮落潮生长不改。毋乃龙宫推出铁昆崙，来与乾坤镇沧海。

镇沧海，何嶙峋，若比朝中是直臣。

作者简介：容朝望，字几石，号他山。新会人。明世宗嘉靖十九年（一五四二）举人。嘉靖四十四年授四川崇庆知州，晋保宁府同知，授长芦运同，左迁知陕西商州，二年告归，卒年八十一。有《睡厌集》。清顾嗣协《冈州遗稿》卷四有传。